Snežana_S._Baščarević
Biografija
Osnovnu školu završila je u Sarajevu 1992. godine. Gimnaziju je učila u Beogradu, Zaječaru, Leskovcu i Kosovskoj Mitrovici od 1992. do 1996. godine. Studirala je na Filološkom fakultetu u Prištini, na Odseku za književnost i srpski jezik, od 1996. do 2000. godine. Postiplomske studije, na Odseku za nauku o književnosti, upisala je 2000. godine na Filozofskom fakultetu (Odsek za filologiju) u Prištini (Kosovskoj Mitrovici), gde je i magistrirala 2003. godine (tema: Legende i simboli u Andrićevim romanima). Doktorsku disertaciju pod naslovom Eksplicitna i implicitna poetika Isidore Sekulić odbranila je na Filozofskom fakultetu (Odsek za filologiju) u Prištini (Kosovskoj Mitrovici) 2006. godine. Zaposlena je na Učiteljskom fakultetu u Prizrenu, sa privremenim sedištem u Leposaviću. U zvanju asistenta-pripravnika za predmet Srpski jezik radila je od 2001. do 2004. godine. Na istom Fakultetu od 2004. do 2008. godine radila je kao asistent magistar za predmete Književnost i Srpski jezik, zatim od 2008. do 2012. godine kao docent za predmet Književnost, a od 2012. godine u zvanju vanrednog profesora za užu naučnu oblast Književnost. Godine 2017. izabrana je u zvanje redovnog profesora za užu naučnu oblast Književnost. Bila je šef Katedre za književnost i jezike, a trenutno je koordinator za projekte i saradnju. Angažovana je na izvođenju nastave na master studijama na istom Fakultetu. Saradnik je i učesnik na projektu Instituta za srpsku kulturu – Priština sa privremenim sedištem u Leposaviću Materijalna i duhovna kultura Kosova i Metohije, br. 178028, koji finansira Ministarstvo prosvete, nauke i tehnološkog razvoja Republike Srbije, zatim na Međunarodnom naučnoistraživačkom projektu Lirski, humoristički i satirički svet Branka Ćopića, Instituta za slavistiku Univerziteta „Karl Franc“ u Gracu i Međunarodnom naučnoistraživačkom projektu Andrić – Inicijative: Ivo Andrić u evropskom kontekstu, Instituta za slavistiku Univerziteta „Karl Franc“ u Gracu. Oblasti interesovanja su joj književnost dvadesetog veka i savremena književnost. Aktivni je član Udruženja književnika Srbije, Udruženja književnika Kosova i Metohije i Udruženja „Isidora Sekulić”. U naučnoj i stručnoj periodici, zbornicima radova sa naučnih skupova, te u književnim časopisima: „Književna istorija ”, „Zbornik Matice srpske za književnost i jezik“, „Letopis Matice srpske”, „Stil”, „Crkvene studije”, „Spektar”, „Gradina”, „Baština”, „Uzdanica”, „Sveske”, „Detinjstvo”, „Nasleđe”, „Philolgia Mediana”, „Književnost i jezik“, publikovala je preko 90 studija, ogleda, referata, rasprava i kritika. Učestvovala je na preko 80 međunarodnih i nacionalnih naučnih skupova. Autor je dve monografije „Legende i simboli u Andrićevim romanima”, „Filip Višnjić”, Beograd, 2008. i „Tragom dela Isidore Sekulić”, Učiteljski fakultet, Leposavić 2014; dva udžbenika „Književni periodi i pravci”, Učiteljski fakultet, Leposavić, 2011. i „Književna tumačenja”, Učiteljski fakultet, Leposavić, 2014; zbirke pesama „Karavandžija”, Dom kulture „Sveti Sava”/„Hvosno”, Kosovska Mitrovica, 2010. Povremeno objavljuje tekstove i eseje u „Književnim novinama ”, „Književnom listu”, „Savremeniku”, „Stremljenjima” i „Tragu“. Ostale pesme objavljene su joj u listovima i antologijama: „Pesničke novine”, „Luča”, „Ljudi govore”, „Prizrene stari”, „Najlepše ljubavne pesme srpskih pesnikinja”, „K’o da stoji u nebeskom čanku”. Bavi se esejistikom i književnom kritikom. Dobitnik je nagrade „Sija knjiga majke Angeline” za 2014. godinu.